**Naturen er hellig – klimakrisen etterlyser grønn tro**

*Av Hans-Jürgen Schorre, seniorrådgiver i Kirkerådet*

**Skapt i Guds bilde? Homo sapiens er et masseødeleggelsesvåpen uten sidestykke som med overforbruk og klimagassutslipp truer jordas liv og økosystemer. Dette mener den danske religionshistorikeren Jens-Andre Herbener i boken *Naturen er hellig. Klimakatastrofe og religion*. Boken ble behørig omtalt i Vårt Land 7. februar. Selv om kristendom og islam er medskyldig i uføret, tror han at religionene kan være svært viktig for en global snuoperasjon.**

Jeg har lest boken og møtt Herbener mens han var i Oslo i forbindelsen med lanseringen. Jeg er glad for at han tematiserer religionenes bidrag, både når det gjelder vårt historiske ansvar for grov utnyttelse av naturen og medansvaret for kursendring, og jeg deler mye av hans bekymring, analyse og religionskritikk. Det siste fra min oppvekst i et lite frikirkelig miljø der sjelers frelse betydde alt og denne verden var lite verd.

Hans beskrivelse av tre «økologiske syndefall» i historien er interessant: starten av jordbruket, overgang til monoteistiske religioner og til slutt den industrielle revolusjonen. Utvilsomt er dette områder som trenger økologisk nytenkning. Men Herbener er selv uklar i beskrivelsen av veien fra problemanalyse til handling. Hva betyr det at vi anerkjenner naturens egenverdi, viser ydmykhet, ærefrykt og ansvarlighet i praksis?

Vi må på alle tre områder lære av våre feil, ta selvkritikk og sette ny kurs. Som kristne må vi gjennomtenke på nytt Bibelens budskap, vår lære og våre verdier på dette feltet. Er det noe vi har oversett, glemt eller feiltolket? Det kreves en kjempedugnad på mange plan.

**Sammer bygger vi broen til framtiden**

Kirkemøtet 1996 oppfordret i saken «Forbruk og rettferd» kristne til å samarbeide med alle mennesker av god vilje. Det har både Den norske kirke og vårt «grønne» økumeniske arbeidsfellesskap bidratt til i mange år. Det har vokst frem et flott samarbeid mellom mange kirkelige aktører, og med miljø- og solidaritetsorganisasjoner, samt fagforeninger. Gjennom Klimavalgalliansen står vi i tett dialog og nettverkssamarbeid og arrangerer 19. februar konferansen *Broen til framtiden* i Folkets Hus i Oslo.

Under fanen «Klimapilegrim 2015» vandret flere tusen mennesker over 60 000 km for klimarettferdighet som del av en global kampanje i forkant av klimatoppmøte i Paris. Dit sendte vi som eneste land i verden en tverreligiøs delegasjon. Når norske biskoper og imam Ibrahim Saidy kom med et felles budskap, ble dette slått opp i amerikanske medier. Religiøse ledere fra hele verden overleverte generalsekretæren for FNs klimasekretariat Christiana Figueres nesten 1,8 millioner underskrifter. Synlig beveget tok hun i mot.

**Religionenes historiske rolle og dagens engasjement**

Herbener sier at kristendommen har avsakralisert jorden gjennom en ensidig fortolkning av bibelversene i 1. Mosebok 1, 26-28: å betrakte seg selv som et Bilde av Gud, underlegge seg jorden og bli mange. Med dette, så han, ble det lagt et solid grunnlag for naturens ødeleggelse, som har skudd fart med opplysningstiden, industriell revolusjon, en uhemmet forbrukerkultur og markedsliberalisme.

Jeg tror han har mye rett i dette. Vi har glemt at vi er «adam» av «adama». Den hebraiske teksten i 1. Mosebok 2 sier med sitt ordspill at vi er jordmennesker, og at vi skal dyrke og passe Guds hage.

Ledende organer i Den norske kirke har i mange tiår målbært den samme samfunns- og selvkritikken som Herbener. Kirkens grunnlagsdokumenter som Diakonipan og Plan for Trosopplæring reflekterer nytenkning om dette. Visjonsdokumentet heter «Mer himmel på jord», og sier at vi som tjende kirke skal vise barmhjertighet, fremme rettferdighet og verne om skaperverket. «Vår grønne menighet» inviterer til deltakelse og engasjement.

Men Herbener kan ha rett i at det mangler mye inntil «folk flest» har erkjent dette. Fortsatt er politikere indignert over at kirken sier noe om klimarettferdighet og vern om skaperverket. Muligens oppfatter fortsatt mange at «å herske over jorden» og «å bli mange» er Guds tillatelse til naturødeleggelse. Men jeg mener at Herbener som en historiker som vil endring bør fortelle mer om religionenes positive «snuoperasjon» enn å tvære ut historiske feiltolkninger.

**Ønske om endring av menneskers hjerte**

Herbener mener at religioners bidrag til en verdirevolusjon og et paradigmeskifte i vårt syn på naturen kan være svært viktig. Han siterer i bokas epilog historieprofessoren Arnold Tøynbee: «Den nåværende trusselen mot menneskehetens overlevelse kan bare fjernes gjennom en revolusjonerende endring av det enkeltes menneskets hjerte. Denne endringen av hjertet er nødt til å være inspirert av religion for å skape den viljestyrken som er nødvendig for å omsette besværlige nye idealer i handling».

Det er nettopp det kirken vil bidra med ved å knytte vårt engasjement til kjernen av vår kristne tro. På nettsiden [www.gronnkirke.no](http://www.gronnkirke.no) er det publisert et [teologisk grunnlagsdokument for kirkens engasjement](http://www.gronnkirke.no/doc/Dokumenter/myBook.html). Jeg håper at mange, troende og tvilende, vil lese og reflektere over det. Vi trenger å snakke om vårt Gudsbilde, vårt menneske- og natursyn, om frelsens kosmiske betydning, fremtid og håp.

**Vi tror på jordens forvandling!**

Det var en sterk opplevelse å oppleve slutten på NRKs salmemaraton november 2014. Like etter midnatt synges den siste salmen i den nye salmeboka, skrevet av Eyvind Skeie. Salmebokas siste ord formidler nettopp vår tro på jordens forvandlig og kirkens vilje og forpliktelse til ikke å flykte fra verden, men å kjempe for rettferd og skaperverk med alle mennesker av god vilje:

1. Jeg tror på jordens forvandling, en gang, en tid, et sted,

En fremtid hvor Guds himmel til jorden senkes ned,

En evighet av glede, da alt det vakre her

Blir løftet i Guds klarhet og stråler bedre der.

2. Jeg flykter ikke fra verden, den jord som engang falt,

Er båret av de hender som skal fornye alt.

Jeg vet at Jesus lever! Jeg tror at Herren Krist

Når alle håp er ute skal stige frem til sist.